Diari Oficial de la Generalitat Valenciana


Sumari del DOGV 4185, del 07-02-2002 (2002/469)

RESOLUCIÓ de 14 de gener de 2002, de la Universitat Miguel Hernández d'Elx, per la qual es convoquen proves selectives d'accés al grup B, sector administració especial, escala tècnica mitjana d'oficina tècnica, amb denominació tècnic mitjà de manteniment, mitjançant el sistema de concurs oposició per torn d'accés lliure, corresponent a l'oferta d'ocupació pública d'aquesta Universitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4185

Data del DOGV
:   07-02-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/469


Data del document
:   14-01-2002

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * universitat
    * professió tècnica
    * concurs administratiu

RESOLUCIÓ de 14 de gener de 2002, de la Universitat Miguel Hernández d'Elx, per la qual es convoquen proves selectives d'accés al grup B, sector administració especial, escala tècnica mitjana d'oficina tècnica, amb denominació tècnic mitjà de manteniment, mitjançant el sistema de concurs oposició per torn d'accés lliure, corresponent a l'oferta d'ocupació pública d'aquesta universitat. [2002/A469]
  
L'oferta d'ocupació pública de la Universitat Miguel Hernández d'Elx, per a l'any 2001, aprovada per Resolució rectoral de 30 de març de 2001, que ascendeix a 45 places, és d'especial transcendència, tant per la incidència que pot tenir en el millor funcionament de l'administració de la Universitat Miguel Hernández, com per la dimensió social que suposa una convocatòria de proves selectives que afecta un nombrós col·lectiu de persones que opten per l'ingrés a la universitat com a mitjà idoni per al desenvolupament de la seua vocació professional.
  
 En aquest sentit l'administració convocant entén que per al millor desenvolupament de les funcions de les places objecte de la convocatòria, l'aptitud i capacitat que s'avale per la superació de les proves en la fase d'oposició s'enriqueix amb el complement d'elements objectius que es valoren en la fase de concurs (experiència professional, formació adquirida en cursos oficialment reconeguts i titulacions acadèmiques complementàries). Cal destacar que per a la salvaguarda del principi d'igualtat, que junt amb els de mèrit i capacitat, han de presidir, com a exigència constitucional, els processos d'ingrés en les administracions públiques, la meritació de la fase de concurs es fa extensiva a la totalitat dels aspirants que superen la fase d'oposició.
  
Per tot això, aquest Rectorat, fent ús de les competències que li atribueix l'article 20 de la Llei Orgànica d'Universitats 6/2001, de 21 de desembre, en relació amb l'article 2.2 de la mateixa norma, així com la Normativa Singular Reguladora de la Universitat Miguel Hernández d'Elx, aprovada pel Decret 137/1997, d'1 d'abril, del Govern Valencià (DOGV 04.04.1997), i de conformitat amb les bases aprovades per la Comissió Gestora, com a òrgan competent d'aquesta Universitat, amb data 27 de juliol del 2001, resol:
  
Convocar proves selectives d'accés per a cobrir una plaça vacant del grup B, sector administració especial, escala tècnica mitja d'oficina tècnica amb denominació tècnic mitjà de manteniment, mitjançant el sistema de concurs oposició per torn d'accés lliure, corresponent a l'oferta d'ocupació pública d'aquesta Universitat per a l'any 2001, amb subjecció a les següents:
  
Bases de la convocatòria
  
Primera. Normes generals
  
1.1 Nombre de places convocades. Es convoquen proves selectives per a cobrir, mitjançant el sistema de concurs oposició, pel torn d'accés lliure una plaça vacant del grup B, sector administració especial, escala tècnica mitjana d'oficina tècnica, amb la denominació tècnic mitjà de manteniment en l'àmbit de la Universitat Miguel Hernández d'Elx, inclosa en l'oferta d'ocupació pública per a l'any 2001, aprovada per un acord de la Comissió Gestora de la Universitat, i per la Resolució rectoral de 30 de març del 2001 (DOGV núm. 3.988 de 27 d'abril de 2001).
  
1.2 Segons el que disposa l'article 73 de la Llei Orgànica d'Universitats, la realització d'aquesta prova selectiva s'ajustarà al que estableix la legislació vigent per a la funció pública de la Generalitat Valenciana, a la normativa específica universitària constituïda per la Normativa Singular Reguladora de la Universitat Miguel Hernández, i a les normes establides en aquesta convocatòria.
  
1.3 El procés selectiu constarà d'una fase d'oposició i una altra de concurs, amb les proves, puntuacions i mèrits que s'especifiquen en l'annex I i en l'annex II, respectivament, d'aquesta convocatòria.
  
1.4 Els programes que han de regir la prova selectiva són els que figuren en l'annex III d'aquesta convocatòria.
  
Segona. Condicions generals dels aspirants
  
2.1 Segons el que disposa l'article 12 del Decret Legislatiu de 24 d'octubre de 1995, del Consell de la Generalitat Valenciana, per la qual s'aprova el Text Refós de la Funció Pública Valenciana, així com la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea, per a ser admès a aquesta prova selectiva caldrà:
  
2.1.1 Ser espanyol o nacional d'un estat membre de la Unió Europea o nacional d'aquells estats a què, en virtut de tractats internacionals signats per la Comunitat Europea i ratificats per Espanya, siga aplicable la lliure circulació de treballadors.
  
2.1.2 Haver fet 18 anys i no haver arribat a l'edat de jubilació.
  
2.1.3 Estar en possessió del títol de diplomat universitari, enginyer tècnic, Arquitecte Tècnic, Formació Professional de tercer grau o equivalent.
  
 De conformitat amb el que estableix la disposició transitòria cinquena de la Llei 30/1984, de 2 d'agost, es considera equivalent al títol de diplomat universitari haver superat els tres primers cursos complets d'una mateixa llicenciatura.
  
 En el cas de titulacions obtingudes en l'estranger caldrà posseir la credencial que acredite la seua homologació.
  
2.1.4 No patir cap malaltia ni estar afectat per limitació física o psíquica que siga incompatible amb el desenvolupament de les corresponents funcions.
  
2.1.5 No trobar-se inhabilitat o inhabilitada penalment per a l'exercici de funcions públiques.
  
2.1.6 No haver sigut separat o separada, mitjançant un expedient disciplinari, de qualsevol administració o ocupació pública.
  
2.1.7 Els aspirants la nacionalitat dels quals no siga l'espanyola hauran d'acreditar, igualment, no estar sotmesos a cap sanció disciplinària o condemna penal que impedisca, en el seu estat, l'accés a la funció pública.
  
2.2 Les condicions per a ser admés a la prova, hauran de complir-se en el moment de finalització del termini de presentació de sol·licituds i hauran de mantenir-se durant tot el procés selectiu, fins al moment de la presa de possessió.
  
Tercera. Sol·licituds
  
3.1 Els qui desitgen prendre part en aquestes proves selectives hauran d'emplenar el model de sol·licitud que figura com a model en l'annex IV i que els serà facilitada gratuïtament en el Registre General d'aquesta Universitat, amb direcció campus d'Elx, edifici Helike, avinguda del Ferrocarril, sense número, 03441 Elx, als centres de gestió del campus i en la direcció d'Internet: http://www.Umh.es/rrhh.
  
3.2 Els drets d'examen seran de 2.350 pessetes, i s'ingressaran en el compte corrent concursos i oposicions, de qualsevol de les següents entitats bancàries:
  
a) Caixa d'Estalvis del Mediterrani (CAM): 2090.0369.85. 2227157695.
  
b) Bancaixa: 8828.9265.54.6413706855.
  
El pagament de la taxa es justificarà amb la impressió del segell de l'entitat bancària on s'haja efectuat l'ingrés.
  
3.3 Les sol·licituds seran dirigides al rector president de la Universitat Miguel Hernández d'Elx.
  
a) A la sol·licitud s'ha d'adjuntar una fotocòpia del document nacional d'identitat. Els aspirants estrangers que residisquen a Espanya hauran de presentar una fotocòpia compulsada del corresponent document d'identitat o passaport i de la targeta de resident comunitari o de familiar resident comunitari en vigor o, si és procedent, de la targeta temporal de resident comunitari o de treballador comunitari fronterer en vigor.
  
b) La sol·licitud, degudament emplenada i firmada, haurà de portar impresa la validació de l'entitat bancària que acredite haver efectuat l'ingrés dels drets d'examen.
  
3.4 El termini per a la presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Els interessats han de presentar les sol·licituds en el Registre General de la Universitat Miguel Hernández d'Elx, campus d'Elx, edifici Helike, avinguda del Ferrocarril, sense número, 03227 Elx.
  
 També es podran presentar les sol·licituds en la forma establida en l'article 38 de la Llei de Règim Jurídic de les Administracions Publiques i del Procediment Administratiu Comú.
  
Quarta. Admissió dels aspirants
  
4.1 Una vegada haja finalitzat el termini de presentació de sol·licituds, prèvia verificació que s'ha realitzat el pagament dels drets d'examen, el rector president dictarà una resolució, que es publicarà en el Diari Oficial de la Generalitat Valenciana i que contindrà la relació provisional d'admesos i exclosos a la realització de les proves.
  
4.2 Els aspirants podran, en cas d'error o exclusió, esmenar els defectes de la seua sol·licitud, o realitzar les al·legacions que tinguen per convenient en el termini de 10 dies hàbils comptats a partir de l'endemà de la publicació de la relació provisional d'admesos i exclosos, d'acord amb el que estableix l'article 71 de la Llei de Règim Jurídic de les Administracions Publiques i del Procediment Administratiu Comú, als llocs establits en el punt 3.4 de la present convocatòria.
  
4.3 Transcorregut el termini anterior, vistes les al·legacions i esmenats els defectes, si pertocara, es dictarà una resolució que elevarà a definitiva la llista d'admesos i exclosos a la realització de les proves, i que es publicarà en el Diari Oficial de la Generalitat Valenciana.
  
4.4 En la resolució mitjançant la qual es faça pública la llista definitiva d'admesos a la realització de les proves s'establirà, amb un termini no inferior a un mes d'antelació, la data, el lloc de realització i l'hora de començament del primer exercici, així com l'ordre de crida dels aspirants; s'iniciarà l'ordre en la lletra C, segons la Resolució de 27 d'abril de 2001 (DOGV de 4 juny 2001), de la Conselleria de Justícia i Administracions Públiques, per la qual es determina la lletra per a fixar l'ordre d'intervenció dels aspirants a totes les proves selectives que s'efectuen durant l'any 2001, del conjunt de les administracions públiques valencianes.
  
4.5 Seran causes d'exclusió, a més de l'incompliment del que estableixen aquestes bases, no pagar les taxes o drets de participació.
  
Cinquena. Desenvolupament de les proves selectives
  
5.1 El primer exercici es realitzarà al lloc, data i hora que s'establisca en la resolució per la qual s'aprove i publique en el Diari Oficial de la Generalitat Valenciana la llista definitiva d'admesos a la realització de les proves.
  
 5.2 Els aspirants seran convocats per a cada exercici en crida única. Els aspirants hauran d'observar en tot moment les instruccions dels membres del tribunal o del personal ajudant o assessor durant la realització de les proves, amb vista a l'adequat desenvolupament d'elles.
  
 5.3 Qualsevol alteració en el desenvolupament normal de les proves per part d'un aspirant quedarà reflectida en l'acta corresponent, podent continuar el dit aspirant el desenvolupament de l'exercici amb caràcter condicional fins que el tribunal prenga una decisió sobre l'incident.
  
5.4 Abans de l'inici de cada exercici, i sempre que s'estime convenient durant el seu desenvolupament, els membres del tribunal, els seus ajudants o assessors comprovaran la identitat dels aspirants mitjançant la presentació del document nacional d'identitat o del resguard amb fotografia, del passaport o del permís de conduir o els documents equivalents per als nacionals d'altres estats.
  
5.5 Els aspirants perdran el seu dret quan compareguen als llocs de realització i ja s'hagen iniciat les proves, o per no assistir-hi, encara quan es dega a causes justificades. Si es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i la dita admissió no menyscabe el principi d'igualtat amb la resta del personal.
  
5.6 D'acord amb el Reial Decret 192/1988, de 4 de març, durant la realització dels exercicis, no està permés fumar als llocs on s'efectuen.
  
5.7 Començades les proves, el tribunal farà públic l'anunci de la realització dels restants exercicis de manera oficial al tauler d'anuncis del Centre de Gestió Campus d'Elx (ed. Altabix), i a títol informatiu al local on s'haja efectuat l'anterior exercici i en la pàgina web http://www.umh.es/rrhh del Servei de Recursos Humans de la Universitat Miguel Hernández, amb una antelació mínima de 12 hores si la crida és per a la sessió següent d'un mateix exercici, i de 48 hores com a mínim si es tracta de la convocatòria per a un exercici distint, d'acord amb el que preceptua l'article 10.4 del Decret del Consell 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana.
  
Sisena. Publicitat de les llistes
  
6.1 En finalitzar cada un dels exercicis de la fase d'oposició, el tribunal publicarà de manera oficial al tauler d'anuncis del Centre de Gestió de Campus d'Elx (ed. Altabix), i a títol informatiu al lloc d'examen, i en la pàgina web http://www.umh.es//rrhh del Servei de Recursos Humans de la Universitat Miguel Hernández, la relació d'aspirants que han superat l'exercici amb expressió del seu nom, cognoms, document nacional d'identitat i la puntuació obtinguda. S'entendrà que han superat l'exercici únicament aquells aspirants que hagen obtingut la puntuació mínima exigida per a superar cada un dels exercicis.
  
6.2 Una vegada finalitzada la fase d'oposició, el tribunal, mitjançant un anunci, publicarà de manera oficial al tauler d'anuncis del Centre de Gestió de Campus d'Elx (ed. Altabix), i a títol informatiu al lloc d'examen, i en la pàgina web http://www.umh.es//rrhh del Servei de Recursos Humans de la Universitat Miguel Hernández, la llista amb la qualificació final de la fase d'oposició, que constituirà la llista dels aspirants que han superat la fase d'oposició, per ordre de puntuació, i que han de passar a la fase de concurs. Als aspirants inclosos en l'esmentada llista, se'ls concedirà un termini de 10 dies hàbils perquè presenten al Centre de Gestió de Campus d'Elx (edifici Altabix), un curriculum vitae normalitzat, el model del qual estarà disponible en la pàgina web http://www.Umh.es/rrhh del Servei de Recursos Humans de la Universitat Miguel Hernández, i als centres de gestió de campus, acompanyat de tots aquells documents acreditatius dels mèrits establits en l'annex II.
  
6.3 Una vegada baremats els mèrits, el tribunal exposarà de manera oficial al tauler d'anuncis del Centre de Gestió de Campus d'Elx (ed. Altabix), i a títol informatiu als llocs d'examen i en la pàgina web http://www.Umh.es//rrhh del Servei de Recursos Humans de la Universitat Miguel Hernández, la llista d'aspirants amb la puntuació obtinguda en la fase de concurs, concedint-los un termini de 10 dies hàbils perquè formulen, al Centre de Gestió de Campus d'Elx (ed. Altabix), les reclamacions i esmenes que estimen pertinents en relació amb la baremació.
  
6.4 Resoltes les possibles al·legacions i esmenes, el tribunal, mitjançant un anunci, publicarà, als mateixos llocs adés esmentats, la relació definitiva d'aspirants aprovats per la seua ordre de puntuació total. En cap cas el tribunal podrà declarar que han aprovat el procés selectiu un nombre superior al de llocs de treball convocats.
  
Setena. Coneixements de valencià
  
7.1 Els qui superen les proves selectives acreditaran els seus coneixements de valencià mitjançant la presentació d'un dels següents documents:
  
a) Títol de Batxillerat o equivalent, cursat a la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixement de valencià.
  
c) Certificat de nivell mitjà de la Junta Qualificadora de Coneixements de Valencià.
  
7.2 Els qui no puguen acreditar aquests coneixements d'acord amb el que estableix el punt anterior hauran de realitzar els successius cursos que l'administració organitze per a l'adquisició del coneixement de valencià exigible a què es refereix l'article 16 del Real Decret 33/1999, de 9 de març, del Govern Valencià.
  
Vuitena. Presentació de documents
  
8.1 En el termini de 20 dies hàbils comptats des de l'endemà de la publicació en el Diari Oficial de la Generalitat Valenciana de la relació a què es refereix la base 6.4, els aspirants proposats hauran de presentar davant del rector president, dirigit a través del Centre de Gestió de Campus d'Elx (edifici Altabix), avinguda del Ferrocarril, sense número, 03226, Elx, els següents documents:
  
a) Fotocòpia del document nacional d'identitat o document equivalent per als nacionals d'altres estats, degudament compulsada.
  
b) Fotocòpia compulsada del títol acadèmic exigible segons el que establix la base 2.1.3 de la present convocatòria.
  
c) Declaració de no haver sigut separat mitjançant un expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques. Els aspirants que no posseïsquen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedisca en el seu estat l'accés a la funció pública.
  
d) Certificat mèdic acreditatiu de posseir la capacitat física i psíquica necessària per al desenvolupament de les funcions dels llocs de treball oferits.
  
8.2 Els aspirants seleccionats que, dins del termini indicat i excepte casos de força major, no presentaren la documentació acreditativa o que es deduïra d'ella que manquen d'algun dels requisits exigits, no podran ser nomenats personal de la Universitat Miguel Hernández d'Elx, sense perjudici de la responsabilitat en què pogueren haver incorregut per falsedat en les seues sol·licituds de participació.
  
 8.3 La plaça no ocupada per l'aspirant que no presentara la documentació quedarà vacant.
  
Novena. Nomenament de funcionaris
  
Conclòs el procés selectiu i transcorregut el termini de presentació de la documentació, els qui l'hagueren superat seran nomenats funcionaris de carrera mitjançant una resolució que es publicarà en el Diari Oficial de la Generalitat Valenciana, amb l'especificació de la destinació adjudicat, d'acord amb l'ordre de puntuació obtingut pels aspirants i segons la petició de destinació entre els llocs de treball oferits, tot això d'acord amb el que disposa l'article 9.1 del Text Refós de la Llei de Funció Pública Valenciana.
  
Deu. Tribunal
  
10.1 El tribunal qualificador d'aquesta convocatòria serà nomenat pel rector president i estarà compost per set membres, funcionaris de carrera d'un grup igual o superior l'objecte de la plaça que es jutja; haurà de nomenar el mateix nombre de suplents i tindrà la següent composició:
  
a) president/a: el rector president de la Universitat Miguel Hernández o persona en qui delegue.
  
b) Un secretari/ària funcionari de carrera.
  
c) Tres vocals funcionaris de carrera.
  
d) Dos vocals, a proposta de les organitzacions sindicals amb representació a la Universitat Miguel Hernández.
  
10.2 La relació nominal dels membres del tribunal serà publicada amb una antelació mínima d'un mes a la data de començament del primer exercici de la fase d'oposició, mitjançant una resolució rectoral, que es publicarà en el Diari Oficial de la Generalitat Valenciana, alhora que les llistes definitives d'admesos i exclosos.
  
10.3 Almenys, la meitat més un dels membres del tribunal hauran de tenir una titulació corresponent a la mateixa àrea de coneixement que l'exigida per a l'ingrés.
  
10.4 El tribunal, per a la realització de les proves, podrà incorporar els col·laboradors, ajudants i assessors especialistes que estime oportuns.
  
10.5 Els membres del tribunal, així com els assessors, hauran d'abstenir-se i podran ser recusats pels interessats quan concórreguen en ells circumstàncies de les establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Així mateix, hauran d'abstenir-se aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.
  
10.6 A l'efecte de comunicacions i de qualssevol altra incidència, el tribunal tindrà la seu al Servei de Recursos Humans de la Universitat Miguel Hernández d'Elx, edifici Helike, avinguda del Ferrocarril, sense número, 03627 Elx.
  
10.7 El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, i Ordre de 23 de juliol de 1998 (DOGV de 15.09.1998), de desplegament, sobre indemnitzacions per raó del servei.
  
10.8 El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
Onze. Recursos
  
11.1 Aquesta convocatòria, les seues bases i tots els actes administratius que es dicten per a desenvolupar-les, podran ser impugnats per les persones interessades mitjançant la interposició d'un recurs contenciós administratiu, en el termini de dos mesos comptats des de l'endemà al de la seua publicació, davant del Jutjat del Contenciós Administratiu número 1 d'Elx, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, podrà interposar-se potestativament un recurs de reposició davant del mateix òrgan que va dictar l'acte que és objecte de recurs, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.
  
11.2 Contra els actes del tribunal podrà interposar-se un recurs d'alçada davant del rector president en el termini d'un mes, a partir de l'endemà de la publicació de la corresponent resolució del tribunal.
  
Elx, 14 de gener del 2002.- El rector president: Jesús Rodríguez Marín.
  
ANNEX I
  
Proves selectives
  
Prova de coneixement del castellà per als aspirants que no posseïsquen la nacionalitat espanyola
  
Amb caràcter previ a la realització de les proves de la fase d'oposició, les persones aspirants que no posseïsquen la nacionalitat espanyola hauran d'acreditar el coneixement del castellà mitjançant la realització d'una prova, en la qual es comprovarà que posseeixen un nivell adequat de comprensió i expressió oral i escrita en aquesta llengua.
  
El contingut d'aquesta prova s'ajustarà al que disposa el Reial Decret 826/1988, de 20 de juliol (BOE del 29), pel qual s'estableixen diplomes acreditatius del coneixement de l'espanyol com a llengua estrangera.
  
 La prova es qualificarà d'apte o no apte, sent necessari obtenir la valoració d'apte per a passar a realitzar les proves de la fase d'oposició.
  
El lloc i data de realització d'aquesta prova serà determinat pel tribunal amb la suficient antelació.
  
Queden eximits de realitzar aquesta prova els qui estiguen en possessió del Diploma Superior d'Espanyol com a llengua estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del Certificat d'Aptitud en Espanyol per a estrangers expedit per les escoles oficials d'idiomes .
  
Fase d'oposició
  
L'oposició constarà de tres exercicis obligatoris i de caràcter eliminatori.
  
Primer exercici. Consistirà en la resolució per escrit d'un qüestionari tipus test de 60 preguntes, amb quatre respostes alternatives, de les quals només una serà la correcta, sobre el programa que figura en l'annex III d'aquesta convocatòria. Com a màxim, un 10% de les preguntes estaran referides al programa general.
  
Per a la realització d'aquest exercici, es disposarà d'un temps de 60 minuts.
  
Segon exercici. Consistirà a resoldre, en un temps de 90 minuts, dos supòsits pràctics referits al programa específic que figura en l'annex III, d'entre quatre proposats pel tribunal.
  
Tercer exercici. Consistirà en la realització d'un exercici pràctic d'ordinador, dirigit a avaluar la capacitat dels aspirants per a la gestió en les àrees econòmica, administrativa i acadèmica de la Universitat, usant aplicacions informàtiques en un entorn Windows (Office 97). El temps màxim per a la realització d'aquest exercici serà de 90 minuts.
  
Qualificació dels exercicis
  
La puntuació màxima que cal obtenir en la fase d'oposició serà de 40 punts, que es distribuirà de la següent manera:
  
a) El primer exercici es qualificarà de 0 a 10 punts. Les respostes errònies es valoraran negativament amb una penalització equivalent a un terç de cada contestació correcta. Les respostes en blanc no penalitzen. La puntuació mínima per a superar l'exercici serà de 5 punts.
  
b) El segon exercici es qualificarà com a màxim amb 20 punts. Cada membre del tribunal puntuarà de 0 a 10 punts cada un dels supòsits pràctics desenvolupats, calculant-se la nota final de cada supòsit com la mitjana de totes les puntuacions obtingudes en ell. La qualificació final de l'exercici estarà donada per la suma de les notes finals de cada supòsit. La puntuació mínima per a superar l'exercici serà de 10 punts; en qualsevol cas serà necessari no haver sigut qualificat amb zero punts en cap dels dos supòsits.
  
c) El tercer exercici es puntuarà de 0 a 10 punts. La puntuació mínima per a superar aquest exercici serà de 5 punts. La qualificació final de la fase d'oposició estarà determinada per la suma de les puntuacions obtingudes en cada un dels tres exercicis que han de realitzar els aspirants.
  
A continuació es configurarà una llista, ordenada per puntuació de major a menor, que contindrà tots els aspirants que hagen superat la fase d'oposició, d'acord amb els criteris establits en cada una de les bases d'aquesta convocatòria.
  
ANNEX II
  
Concurs
  
Fase de concurs
  
Només podran participar en la fase de concurs els aspirants que hagen superat la fase d'oposició.
  
Els mèrits al·legats pels participants hauran d'haver sigut obtinguts o computats amb anterioritat a la data de començament del primer exercici de què componen la fase selectiva.
  
 La puntuació màxima en la fase de concurs serà de 22 punts, que es distribuiran d'acord amb el següent barem:
  
A) Experiència professional: màxim 10 punts.
  
Es valorarà l'experiència professional dels participants d'acord amb el següent barem:
  
1. Per treballs realitzats a les universitats públiques valencianes en relació contractual laboral o funcionarial, d'igual grup i amb funcions semblants a la plaça objecte de la convocatòria: 0,20 punts per mes complet de serveis prestats, fins a un màxim de cinc anys.
  
2. Per treballs realitzats en altres administracions públiques en relació contractual laboral, funcionarial o estatutària, d'igual grup i amb funcions semblants a la plaça objecte de la convocatòria: 0,10 punts per mes complet de serveis prestats, fins a un màxim de cinc anys.
  
3. Per treballs realitzats en el sector privat. En particular, es valorarà l'experiència adquirida i demostrable en treballs que es relacionen específicament amb les funcions de la plaça convocada: 0,05 punts per mes complet de servei actiu, fins a un màxim de cinc anys. Únicament es considerarà acreditada aquesta experiència professional si s'aporta un contracte o nomenament amb funcions i un certificat oficial de períodes de cotització al règim general de la Seguretat Social o en algun dels règims especials dins del grup de cotització 2.
  
B) Formació: màxim 6 punts.
  
1. Es valoraran els cursos de formació i perfeccionament, el contingut dels quals estiga directament relacionat amb la plaça que es convoca, d'una duració igual o superior a 15 hores, que hagen sigut cursats per l'interessat i que hagen sigut convocats o homologats per la Universitat o per qualsevol centre o organisme públic dins dels seus plans de formació, d'acord amb la següent escala:
  
Més de 50 hores 1,25 punts
  
De 30 a 49 hores 1 punt
  
De 15 a 29 hores 0,50 punts
  
En cap cas es puntuaran els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació, i adaptació del règim jurídic a la naturalesa dels llocs que s'ocupen.
  
La puntuació màxima que es pot obtenir en aquest apartat serà de 3,75 punts.
  
2. altres titulacions:
  
Es valorarà qualsevol altra titulació acadèmica d'igual o superior nivell a l'exigit per a pertànyer al grup objecte de la plaça, excepte la que va servir per a això, amb un màxim d'1 punt.
  
 A aquests efectes es puntuarà el nivell més alt de titulació acreditada, entenent inclòs en ell aquelles altres titulacions necessàries per a la seua obtenció.
  
3. Coneixements de valencià:
  
El coneixement del valencià es valorarà, amb la prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià o per la Universitat Miguel Hernández d'Elx, d'acord amb la següent escala:
  
- Coneixement oral 0,50 punts
  
- Grau elemental 1 punt
  
- Grau mitjà o superior 1,25 punts
  
La valoració del coneixement del valencià s'efectuarà puntuant exclusivament el nivell més alt obtingut.
  
C) altres mèrits: màxim 6 punts.
  
Es valoraran tots aquells altres mèrits que s'entenguen relacionats amb les funcions de la plaça convocada.
  
Podran referir-se a l'experiència obtinguda anteriorment en altres places amb determinades funcions o nivells de responsabilitat, a la possessió de coneixements concrets, i en general a qualssevol altres en funció de les característiques de la plaça convocada.
  
Es podran avaluar els següents aspectes:
  
1. Podrà establir-se com a mèrit l'haver exercit llocs de distint contingut funcional al del lloc convocat o pertanyents a altres àrees o grups de l'administració, sempre que no haja sigut avaluat en l'apartat A), fins a un màxim de 2 punts:
  
a) En grups iguals o superiors a la plaça objecte de la convocatòria: 0,10 punts per mes treballat.
  
b) En grups inferiors a la plaça objecte de la convocatòria: 0,05 punts per mes treballat.
  
2. Per cada curs complet superat d'idioma comunitari a l'Escola Oficial d'Idiomes 0,20 punts. De la mateixa forma, el tribunal podrà valorar els certificats equivalents emesos per entitats acadèmiques de reconegut prestigi. Fins a un màxim d'1 punt.
  
3. Per impartició, en organismes oficials, de cursos relacionats amb la plaça objecte de la convocatòria: 0,5 punts per cada 100 hores, fins a un màxim de 2 punts.
  
Puntuació final del concurs oposició.
  
La puntuació final del concurs oposició s'obtindrà sumant la puntuació obtinguda en ambdues fases.
  
A continuació es configurarà una llista ordenada per puntuació de major a menor, que s'interromprà quan el nombre d'inclosos en ella coincidisca amb el nombre de llocs convocats.
  
 Aquesta constituirà la llista definitiva d'aprovats.
  
Els casos d'empat que es produïsquen es dirimiran de la següent manera: caldrà ajustar-se, en primer lloc, a la major puntuació obtinguda en el segon exercici de la fase d'oposició. En segon lloc caldrà ajustar-se a la major puntuació obtinguda en el tercer exercici de la fase d'oposició. En tercer lloc caldrà ajustar-se a la major puntuació obtinguda en el primer exercici i, si persistira l'empat es dirimirà per la major puntuació obtinguda en els distints apartats del barem del concurs, pel mateix ordre en què figuren en la llista. Esgotades totes les possibilitats assenyalades, si persistira l'empat, es dirimirà per sorteig públic.
  
ANNEX III
  
Programa
  
Programa general
  
1. La Constitució espanyola de 1978: estructura, contingut, drets i deures fonamentals.
  
2. L'Estatut d'Autonomia de la Comunitat Valenciana: La Comunitat Valenciana. La Generalitat Valenciana.
  
3. El Text Refós de la Llei de la Funció Pública Valenciana: àmbit d'aplicació. L'accés i la provisió de llocs de treball. Les situacions administratives. L'adquisició i pèrdua de la condició de funcionari. Drets, deures i incompatibilitats dels funcionaris. La carrera administrativa.
  
4. La Llei Orgànica d'Universitats (Llei 6/2001, de 21 de desembre): creació, règim jurídic i estructura de les universitats públiques espanyoles. Del govern de les universitats.
  
5. La Normativa Singular Reguladora de la Universitat Miguel Hernández (Decret 137/1997, d'1 d'abril, del Govern Valencià).
  
6. La Llei 2/1996, de 27 de desembre, de Creació de la Universitat Miguel Hernández d'Elx.
  
7. La Llei de Prevenció de Riscos Laborals: objecte, àmbit d'aplicació i definicions. Drets i obligacions. Serveis de prevenció.
  
8. El pla director de qualitat de la Universitat Miguel Hernández d'Elx.
  
Programa específic
  
1. El manteniment: definició, evolució i canvi. Objectius en la comunitat universitària.
  
2. El manteniment com a servei. Atenció a l'usuari.
  
3. El manteniment subcontractat. Modalitats. Prestacions. Objectius.
  
4. El manteniment. Classificació i estructura.
  
5. Gestió de manteniment assistit per ordinador. Implantació i seguiment.
  
6. Sistemes de gestió d'instal·lacions en edificis. Les unitats locals. La unitat central. Funcions dels programes de la unitat central. Generació i posada en servei de la unitat central.
  
7. Tipus de subministrament d'energia elèctrica a edificis. Línies de distribució interiors. Subministrament secundari. Proteccions. Centralització i distribució. Manteniment.
  
8. Instal·lacions de mitjana-alta tensió. Connexions. Centres de transformació. Transformadors. Protecció de transformadors. Transformadors de mesura. Manteniment.
  
9. Instal·lacions de baixa tensió. Instal·lacions cablejat estructurat. Protecció d'instal·lacions de baixa tensió. Manteniment.
  
10. Instal·lacions de protecció contra el raig. Tipus de parallamps. Disseny d'instal·lacions. Manteniment.
  
11. Pertorbacions elèctriques. Selectivitat d'instal·lacions elèctriques.
  
12. Aparells de registre de l'energia elèctrica. Centralització. Manteniment.
  
13. Estimació de la càrrega tèrmica en edificis. Guanys de calor solar i internes d'un edifici. Efectes de l'ombra. Guanys de calor a través d'estructures opaques. Transmissió de calor a través de vidres. Temperatura equivalent.
  
14. Psicrometria. Diagrames Psicromètrics. Determinació dels índexs PMV i PPD.
  
15. Sistemes de calefacció. Disseny. Classificació. Sistemes de circulació i distribució. Components de la instal·lació. Equips terminals. Control i Proves. Manteniment.
  
16. Sistemes de Climatització. Disseny. Classificació. Sistemes de circulació i distribució. Components de la instal·lació. Equips terminals. Control i proves. Manteniment.
  
17. Distribució d'aire tractat. Conductes: càlcul i disseny. Cabals. Materials. Manteniment.
  
18. Refrigeradors. Tipus. Cicle de compressió. Cicle d'absorció. Control i proves. Manteniment.
  
19. Calderes. Calderes de vapor. Calderes d'aigua sobrecalfada. Calderes d'aigua calenta. Elements. Control i proves. Manteniment.
  
20. Cremadors. Tipus. Dispositius i requisits de seguretat. Control i proves. Manteniment.
  
21. Ventilació. Classificació. Disseny. Mesurament i càlcul. Manteniment.
  
22. Climatització centralitzada. Disseny. Distints sistemes. Distribució. Manteniment.
  
23. Tipus de bombes. Elecció de bombes. Consum. Canalitzacions. Manteniment.
  
24. L'equilibrat hidràulic. Mètodes actius i passius. Vàlvules d'equilibrat. Control i proves.
  
25. Dispositius de control en sistemes de climatització. Components dels sistemes de control. Estalvi energètic.
  
26. Climatització passiva.
  
27. Procediments de recuperació de CFC's. Controls. Mesures. Càlculs. Reciclatge. Regeneració i Destrucció.
  
28. Qualitat d'aire interior en edificacions. Contaminació endògena de l'aire.
  
29. Instal·lacions de distribució d'aigua. Canonades i conduccions. Dipòsits. Equips de pressió. Tractament d'aigües.
  
30. Sistemes d'emmagatzemament de PPL i GLP. Tipus d'instal·lació. Elements. Dipòsits. Manteniment.
  
31. Energia solar. Tipus d'instal·lació. Elements principals. Manteniment.
  
32. Condicionament tèrmic i acústic dels edificis. Normativa bàsica. Condensacions. Aïllaments.
  
33. Cogeneració. Sistemes de cogeneració. Avantatges i inconvenients. Aspectes legals.
  
34. Equips de protecció contraincendis. Mitjans d'extinció. Agents extintors. Sistemes de detecció. Centralització d'alarmes. Manteniment.
  
35. Sistemes de detecció de gasos. Centralització d'alarmes. Manteniment.
  
36. Control d'accessos a edificis. Elements principals. Centralització. Manteniment.
  
37. Sistemes antiintrusió, sistemes antirobatoris i antivandàlics. Centralització. Manteniment.
  
38. Televigilància. Circuits tancats de televisió. Elements principals. Configuració de càmeres i monitors. Manteniment.
  
39. Control i seguiment d'empreses de serveis. Metodologia.
  
40. Actuació en emergències. Plans d'emergència i evacuació.
  
Es podria valorar la possessió de carnets professionals d'instal·lador mantenidor expedits per la delegació d'Indústria de distintes instal·lacions: calefacció, climatització, electricitat etc.